Document ID: 32007D0856

RÅDETS AFGØRELSE
af 8. november 2007
om Republikken Bulgariens og Rumæniens tiltrædelse af konventionen om, hvilken lov der skal anvendes på kontraktlige forpligtelser, åbnet for undertegnelse i Rom den 19. juni 1980
(2007/856/EF)
RÅDET FOR DEN EUROPÆISKE UNION HAR -
under henvisning til tiltrædelsesakten af 2005, særlig artikel 3, stk. 4,
under henvisning til henstilling fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Konventionen om, hvilken lov der skal anvendes på kontraktlige forpligtelser (i det følgende benævnt »konventionen af 1980«), der blev åbnet for undertegnelse i Rom den 19. juni 1980, trådte i kraft den 1. april 1991.
(2)
Konventionen af 1980 er blevet suppleret ved den første og anden protokol af 19. december 1988 vedrørende De Europæiske Fællesskabers Domstols fortolkning af konventionen (2) (i det følgende benævnt »første og anden protokol af 1988«).
(3)
Den Hellenske Republik tiltrådte konventionen af 1980 ved konventionen af 10. april 1984 (3) (i det følgende benævnt »konventionen af 1984«), som trådte i kraft den 1. april 1991.
(4)
Kongeriget Spanien og Den Portugisiske Republik tiltrådte konventionen af 1980 ved konventionen af 18. maj 1992 (4) (i det følgende benævnt »konventionen af 1992«), som trådte i kraft den 1. september 1993.
(5)
Republikken Østrig, Republikken Finland og Kongeriget Sverige tiltrådte konventionen af 1980 ved konventionen af 29. november 1996 (5) (i det følgende benævnt »konventionen af 1996«), som trådte i kraft den 1. oktober 1998.
(6)
Efter Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union blev der den 14. april 2005 undertegnet en konvention (i det følgende benævnt »konventionen af 2005«) om disse nye medlemsstaters tiltrædelse af konventionen af 1980 og af første og anden protokol af 1988 (6). Denne konvention er endnu ikke trådt i kraft mellem medlemsstaterne.
(7)
I tiltrædelsesakten af 2005, artikel 3, stk. 3, fastsættes det, at Republikken Bulgarien og Rumænien tiltræder de konventioner og protokoller, som er opført på listen i bilag I til tiltrædelsesakten, som ændret ved Rådets afgørelse 2007/857/EF (7), herunder konventionen af 1980 og første og anden protokol af 1988 samt konventionerne af 1984, 1992, 1996 og 2005. Disse konventioner og protokoller træder for Republikken Bulgariens og Rumæniens vedkommende i kraft på den dato, som fastsættes af Rådet.
(8)
I henhold til artikel 3, stk. 4, i tiltrædelsesakten af 2005 foretager Rådet alle de tilpasninger, som kræves i forbindelse med Republikken Bulgariens og Rumæniens tiltrædelse af disse konventioner og protokoller -
TRUFFET FØLGENDE AFGØRELSE:
Artikel 1
I artikel 2, litra a), i den første protokol af 1988 om De Europæiske Fællesskabers Domstols fortolkning af konventionen af 1980 foretages følgende ændringer:
a)
Mellem andet og tredje led indsættes følgende led:
»-
i Bulgarien:
Върховен касационен съд et Върховен административен съд«
b)
Mellem tyvende og enogtyvende led indsættes følgende led:
»-
i Rumænien:
Înalta Curte de Casație și Justiție«.
Artikel 2
1. Konventionen af 1980 og første og anden protokol af 1988 samt konventionerne af 1984, 1992 og 1996, som ændret ved nærværende afgørelse, træder for Republikken Bulgarien, Rumænien og de øvrige medlemsstater i kraft den 15. januar 2008.
2. Konventionen af 2005 træder i kraft den 15. januar 2008 for Republikken Bulgarien, Rumænien og de medlemsstater, for hvilke denne er trådt i kraft før denne dato.
3. Konventionen af 2005 træder for Republikken Bulgarien, Rumænien og de medlemsstater, for hvilke denne endnu ikke er trådt i kraft, i kraft på den dato, der er anført i nævnte konventions artikel 5, stk. 2.
Artikel 3
Konventionen af 1980 og første og anden protokol af 1988, samt konventionerne af 1984, 1992, 1996 og 2005 på bulgarsk og rumænsk, som er vedlagt denne afgørelse, er autentiske på samme vilkår som de øvrige sprogversioner af disse konventioner og protokoller.
Ét eksemplar af disse tekster på bulgarsk og rumænsk deponeres i arkiverne i Generalsekretariatet for Rådet for Den Europæiske Union sammen med de øvrige sprogversioner, der har samme gyldighed.
Generalsekretæren fremsender en bekræftet genpart til Republikken Bulgariens og Rumæniens regeringer af de i første afsnit nævnte konventioner og protokoller, der er udfærdiget på dansk, engelsk, estisk, finsk, fransk, græsk, irsk, italiensk, lettisk, litauisk, maltesisk, nederlandsk, polsk, portugisisk, slovakisk, slovensk, spansk, svensk, tjekkisk, tysk og ungarsk.
Artikel 4
Denne afgørelse får virkning fra dagen efter offentliggørelsen i Den Europæiske Unions Tidende.
Udfærdiget i Bruxelles, den 8. november 2007.

Labels: 11
15
18